Diari Oficial de la Generalitat Valenciana


Sumari del DOGV 2726, del 11-04-1996 (1996/837878)

ORDRE de 7 de març de 1996, de la Conselleria de Sanitat i Consum, per la qual dicta normes provisionals per a l'autorització i les condicions que han de reunir les empreses de prestació de serveis mèdics d'empresa a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/07/(2)/dof/vci/html**

### Dades del document

Número de DOGV
:   2726

Data del DOGV
:   11-04-1996

Secció del DOGV
:   DISPOSICIONS GENERALS

Número del document
:   1996/837878


Data del document
:   07-03-1996

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

ORDRE de 7 de març de 1996, de la Conselleria de Sanitat i Consum, per la qual dicta normes provisionals per a l'autorització i les condicions que han de reunir les empreses de prestació de serveis mèdics d'empresa a la Comunitat Valenciana.   
L'article 6è de la Llei 31/1995, de 8 de novembre, de Prevenció de Riscos Laborals, disposa l'elaboració de la normativa reglamentària sobre serveis de prevenció, que són definits en el capítol IV, i l'article 31.5 del qual especifica que l'administració laboral acreditarà els serveis de prevenció i les entitats especialitzades mitjançant la comprovació que reuneixen els requisits que s'establisquen reglamentàriament, tot això després d'haver aprovat l'administració sanitària els aspectes de caràcter sanitari. La disposició derogatòria única de la Llei de Prevenció de Riscos Laborals determina que continuaran vigents les disposicions reglamentàries dels serveis mèdics d'empresa fins que no es despleguen reglamentàriament els serveis de prevenció.  
L'article 2n punt 2, del Decret 133/1995, de 19 de juny, del Govern Valencià, el qual regula l'autorització dels serveis mèdics d'empresa de la Comunitat Valenciana, defineix que necessitaran l'autorització de la Direcció General de Salut Pública les empreses l'activitat de les quals consisteix en la prestació de serveis mèdics, i l'article 3r punt 1 assenyala que l'autorització es concedirà una vegada comprovat que les instal·lacions són adequades a la finalitat, que el personal sanitari reuneix les condicions exigides per la normativa i que les activitats que farà el personal s'ajusten al que estableix el Decret 1036/1959, de 10 de juny, el qual reorganitza els serveis mèdics d'empresa, i l'Ordre de 21 de novembre de 1959, la qual aprova el Reglament dels Serveis Mèdics d'Empresa.  
El caràcter provisional d'aquestes normes té l'objectiu de regular el procediment d'autorització de les empreses de prestació de serveis mèdics d'empresa fins l'entrada en vigor del Reglament dels Serveis de Prevenció que recull la Llei 31/1995, de 8 de novembre, de Prevenció de Riscos Laborals.  
Vistos els antecedents i les bases jurídiques,   
ORDENE   
Article únic  
Aprovar les normes provisionals de l'annex d'aquesta ordre.  
DISPOSICIó TRANSITòRIA  
Faculte el director general de Salut Pública perquè dicte les normes necessàries per a desplegar i aplicar el que preveu aquesta ordre.  
DISPOSICIó FINAL  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 7 de març de 1996.  
El conseller de Sanitat i Consum,  
JOAQUíN FARNóS GAUCHíA  
ANNEX  
Primera part  
Procediment d'autorització d'empreses l'activitat de les quals és la prestació de serveis mèdics d'empresa  
1. Condicions generals  
1. Local amb dotació de material i d'instal·lacions pròpies suficients per al desplegament de les funcions.  
L'empresa que preste el servei mèdic d'empresa disposarà, almenys, d'un centre sanitari en cada província on desplegue les actuacions complementàries a les fetes en els locals de les empreses que contracten, amb les condicions establertes tot seguit:  
- Superfície mínima útil 120 m2 distribuïts de la manera següent:  
- Recepció i espera  
- Despatx del metge aïllat  
- Sala de reconeixements  
- Sala de cures  
- Serveis generals (magatzems)  
- Lavabos  
Amb els serveis i material mínim següent:  
- Raigs X i revelat propi o concertat  
- Laboratori propi o concertat  
- Balança clínica  
- Aparell per a mesurar l'alçària  
- Negatoscopi  
- Otoscopi  
- Rinoscopi  
- Oftalmoscopi  
- Fonendoscopi  
- Esfingomanòmetre de mercuri  
- Joc de diapasons  
- Audiometria  
- Espirometria  
- Control de la visió  
2. Personal amb vinculació laboral directa, amb titulació específica en medicina d'empresa o en medicina del treball, horari i funcions en proporció suficient amb els serveis que prestarà. Almenys un metge i un ATS amb títol específic en medicina d'empresa o medicina del treball, en plantilla de jornada laboral de 40 hores setmanals per centre de treball.  
L'horari d'atenció sanitària en el centre provincial ha de coincidir amb l'horari d'atenció al públic.  
L'horari en els serveis mèdics de les empreses correspondrà a la normativa, en l'actualitat Circular d'Orientacions Tècniques d'Obligat Compliment per al Personal dels Serveis Mèdics d'Empresa.  
3. Les empreses l'activitat de les quals consisteix en la prestació del servei mèdic d'empresa s'incorporaran al Registre de Centres Sanitaris de la Comunitat Valenciana.  
4. Qualsevol canvi en les instal·lacions sanitàries o en el personal sanitari d'una empresa de prestació de serveis mèdics d'empresa caldrà comunicar-lo a la Direcció de Salut Pública de l'àrea de salut, sol·licitant l'autorització, per a la qual cosa aportaran la documentació que corresponga.  
2. Procediment d'autorització  
Caldrà remetre la documentació a les unitats de salut laboral de les àrees, que faran la visita d'inspecció i remetran després un informe a la Direcció General de Salut Pública, que resoldrà la sol·licitud d'autorització. Aquesta autorització estarà condicionada al compliment o no de la legislació.  
1. Les empreses l'activitat de les quals consisteix en la prestació de serveis mèdics d'empresa presentaran la sol·licitud d'autorització d'acord amb el que disposa l'article 2n punt 2 del Decret 133/95, donaran les dades següents:  
1. Raó social de l'empresa.  
2. Número d'inscripció de la Seguretat Social.  
3. Domicili.  
4. Telèfon.  
5. Localitat  
6. Entitat Col·laboradora d'Accidents de Treball i Malalties Professionals.  
7. Títol compulsat del personal sanitari i declaració de no incórrer en cap incompatibilitat o declaració de compatibilitat.  
8. Nom del responsable de l'empresa legalment designat.  
2. Descripció dels locals i de l'equipament, descrits en el punt primer de les condicions generals.  
Si alguna empresa de prestació de serveis és contractada per empreses situades en els límits provincials o per empreses l'estructura organitzativa de les quals implica una situació en les diferents províncies de la Comunitat Valenciana, el director general de Salut Pública podrà establir una autorització singular on figuren els criteris de proximitat geogràfica, la facilitat de comunicació fent ús dels mitjans ordinaris de transport, i la referència a les característiques del tipus de producció, les condicions de treball i els riscos laborals.  
3. Estatuts de constitució de l'empresa.  
4. Memòria descriptiva de les activitats que es faran en el centre sanitari.  
5. Declaració jurada de no realitzar cap altra activitat sanitària, a banda de la recollida en el Reglament dels Serveis Mèdics d'Empresa, en els locals, amb el personal i la documentació dels serveis mèdics d'empresa en les respectives empreses, d'acord amb el que disposa l'article 3r punt 1 del Decret 133/95.  
6. L'activitat de les empreses de prestació de serveis mèdics d'empresa, se sotmetrà a l'article 14 i 15 de l'Ordre de 21 de novembre de 1959, la qual aprova el Reglament dels Serveis Mèdics d'Empresa.  
Segona part  
Condicions per a la contractació de les empreses l'activitat de les quals consisteix en la prestació del servei mèdic d'empreses  
En el model de contracte que subscriuran les parts per a la prestació del sistema mèdic d'empresa, caldrà incloure com a annex una declaració sota jurament de les parts amb els següents aspectes:  
1. Les empreses l'activitat de les quals consistesca en la prestació del serveis mèdics d'empresa, faran constar la data de la resolució d'autorització del director general de Salut Pública de la Conselleria de Sanitat i Consum, aquests serveis es regiran segons l'article 14 i 15 de l'Ordre de 21 de novembre de 1959.  
2. Caldrà incloure necessàriament:  
2.1 L'objecte del contracte serà la prestació d'un servei mèdic d'empresa en l'empresa contractant, excloent-hi qualsevol altra activitat sanitària que no siga la recollida en el Reglament dels Serveis Mèdics d'Empresa, en els locals, amb el personal i la documentació dels serveis mèdics d'empresa en les empreses respectives.  
2.2 L'empresa contractada s'obliga a complir allò que disposa l'Ordre de 17 de febrer de 1994, de la Conselleria de Sanitat i Consum, la qual regula la confidencialitat i la custòdia de les dades mitjanes dels serveis mèdics d'empresa, i l'Ordre de 10 de maig de 1995, de la Conselleria de Sanitat i Consum, la qual estableix les dades mínimes que ha de tenir la història clínica laboral dels serveis mèdics d'empresa a la Comunitat Valenciana i la resta de normes d'aplicació.  
2.3 Nom del personal sanitari adreçat a l'empresa contractant, hores/setmana de funcionament dels serveis mèdics d'empresa en funció del que disposa la Circular d'Orientacions Tècniques que és compliment obligat per al personal sanitari dels serveis mèdics d'empresa.  
2.4 La data d'efecte del contracte serà pactada per les parts contractants, sense perjudici que l'exercici de l'activitat respecte de tercers necessite la resolució d'alta del servei mèdic d'empresa.


Còpia Permalink ELI